text: «Bele pucele», ce dist sains Alessins,
   Or m'en irai en estrange pais,
   Mais jou ne sai com iert del revenir:
   De cest anel que jou ai departi
   Ceste moitié qu'en m'aumoniére ai ci,
   D'ui en un an le renvoierai ci
   Par un mesaige u moi se jou sui vis
   Se ne revieng, puis pues prendre mari;
   Savoir porras que alés sui a fin.»
   Ot le la bele: si a jeté un cri:
   Quide sa mére que il juast a li.
   «Bele», dist il, «vous me volés hounir.»
   «Par Diu», dist ele, «aiés de moi merci.»
   «Sire», dist ele, «moult ai mon cuer mari;
   Se moi en poise pour coi me as plus vil?»
   «Certes nen ai», çou dit sains Alessis,
   «Ains vous aim plus que riens que Dius fesist,
   Sans cel signour qui nous forma et fist;
   Ja le querrai u il fu mors et vis.
   Et au sepulcre u il resurrexi.
   Qu'il nous reçoive ens el saint paradis.»
   «Sire», dist ele, «Dius vous i laist venir!
  